Kezdőlap

Glorantha egy bronzkori fantasy világ, amit Greg Stafford álmodott meg a 60-as 70-es években. Először az 1975-ben kiadott White Bear and Red Moon társasjátékban jelent meg, és azóta számos társasjáték, számítógépes játék és szerepjáték játszódik itt. Míg Középföldét egy nyelvész, Gloranthát egy mitológiával foglalkozó ember találta ki, és ez érezhető a világon. A vallás és a mitológia a valós világban létező mítoszokhoz hasonlóan összetett és homályos, és közben itt a valós világgal ellentétben ez jelenti a valóságot. A föld valóban lapos, az ég kupoláján valóban a napisten halad végig, aki minden este meghal, és minden reggel feltámad.

Az emberi civilizáció a késő bronzkori szinten van. Ez a babilóniai, az asszír, az egyiptomi, a hettita birodalmak, Mükéné és Trója kora. Ezek még nem voltak olyan jól szervezettek mint a későbbi perzsa vagy római birodalmak, de már viszonylag tartós államalakulatokat hoztak létre, amik kereskedelmi és politikai kapcsolatban álltak. A nagy birodalmak közt félig civilizált törzsi társadalmak léteztek, a pusztákban nomád népek szerveződtek törzsszövettségekbe, de sok helyen még vadászó, gyűjtögető emberek éltek. Bizonyos szempontból meglepően fejlett társadalmak voltak ezek, de még elmaradtak a késő ókori civilizációktól. Glorantha technikailag nagyjából ezen a bronzkori szinten áll, viszont átjárja a mítosz és a varázslat. Ez sok szempontból olyan elönyöket biztosít, amit a való világban nem élveztek az emberek. Például az ima tényleg begyógyítja a sebeket, és a esőtánc tényleg esőt eredményez, már ha helyesen hajtják végre.

Glorantha az egyik legjobban kidolgozott szerepjáték világ, és ez a wiki oldal a szerepjátékhoz próbál segítséget nyújtani. Jelenleg több szerepjáték rendszer is kapcsolódik Gloranthához. Az első a RuneQuest szerepjáték, aminek 1978-as első kiadásában jelent meg a világ. Ez egy összetett d100-as rendszer, ami számos kiadónál számos kiadást élt meg, és sokszor nem is volt világhoz kötött, de a legújabb Chaosium által kiadott változat kifejezetten Gloranthához készült. Egy másik lehetőség ugyanettől a kiadótól a HeroQuest szerepjáték (új nevén Questworlds), ami egy egyszerűbb narratív rendszert kínál a világhoz. Végül a D&D-hez hasonló 13th Age szerepjátéknak is van egy Glorantha kiegészítője.

A Runequest szerepjáték alapkönyvének legújabb kiadása magyarul is megjelent. Ez elsősorban egy szabálykönyv, és a világ leírása csak alap szinten van meg benne. Mivel a szabályok szorosan összefonódnak a világgal, nagyon sok utalás van különböző földrajzi helyre, történelmi eseményre, kulturális jelenségre, de ezek nem mindig vannak részletesen leírva a könyvben. Ha valaki azt szeretné, hogy valóban Gloranthán, ebben a varázslatos de összetett világban játszódjanak a kalandok, további könyveket érdemes elolvasni, vagy az interneten utánajárni dolgoknak. Nem biztos hogy mindenkinek kedve van ezt végigcsinálni, ezért készül ez a Wiki, ami a minimális utalásoknál bővebben, de egy részletes világleírásnál rövidebben szól Glorantháról.

Glorantha világa nagyon összetett, és nagyon sok forrás áll rendelkezésre, és a különböző kiadások sokszor egymásnak is ellentmondanak. A legújabb Runequest kiadás persze egy új kánont jelent, de sok minden csak a régebbi könyvekben van leírva. De Glorantha nincs is úgy kőbe vésve mint Tolkien Középföldéje, hanem már kezdettől egy lazább, megengedőbb módon állt a világról szóló különböző leírásokhoz, hasonlóan ahhoz, ahogy a mítoszok is sokszor zavarosak és ellentmondásosak. Vegyétek ezért úgy, hogy az itt leírtak Glorantha egy változatáról szólnak. Ahogy a játék egyik szlogenje mondja: a te Gloranhád más lehet.

### Bevezető ismertetők

Földrajz

Politikai környezet Sárkányhágó környékén

Vallás

Istenek

Kozmogónia

Istenidő

Történelem - régmúlt

Történelem - közelmúlt

Rúnák

Értelmes fajok

### Szerepjáték Gloranthán

Runequest kampány koncepciók mesélőknek

Szülőföld, foglalkozás, kultusz ajánló játékosoknak

### További anyagok Glorantháról

Könyvek

Weboldalak